Ühisettepanek: NÕUKOGU MÄÄRUS, millega muudetakse määrust (EL) nr 267/2012, milles käsitletakse Iraani vastu suunatud piiravaid meetmeid /* JOIN/2012/021 final - 2012/0197 (NLE) */





SELETUSKIRI (1) 23. märtsil 2012 võttis nõukogu vastu määruse (EL) nr 267/2012, millega tunnistati kehtetuks ja asendati määrus (EL) nr 961/2010. (2) Kui liikmesriik võtab meetmed, et tagada töötajate tervist ja ohutust ning keskkonnakaitset käsitlevate õiguslike kohustuste järgimine olukorras, kus käesolev määrus võib mõjutada koostööd Iraani isikute, üksuste või asutustega, peaks liikmesriigil lubatama kiireloomulisuse korral võtta selliseid meetmeid ilma ette teatamata, tingimusel et ta teavitab teisi liikmesriike ja komisjoni tagantjärele niipea kui võimalik. (3) Kui liikmesriik on andnud loetelus nimetatud (s.t IX lisas loetletud isikule, kelle varad külmutatakse) isikule, üksusele või asutusele süsivesinike kasutamise loa enne, kui asjaomane isik, üksus või asutus loetellu kanti, võib selle liikmesriigi pädev asutus lubada erandeid määrusega kehtestatud teatavatest keeldudest, kui see on vajalik keskkonnakahju või litsentsi väärtuse püsiva kahjustamise ärahoidmiseks. 2012/0197 (NLE) Ühisettepanek: NÕUKOGU MÄÄRUS, millega muudetakse määrust (EL) nr 267/2012, milles käsitletakse Iraani vastu suunatud piiravaid meetmeid EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu 26. juuli 2010. aasta otsust 2010/413/ÜVJP, mis käsitleb Iraani vastu suunatud piiravaid meetmeid[1], võttes arvesse liidu välisasjade ja julgeolekupoliitika kõrge esindaja ning komisjoni ühist ettepanekut ning arvestades järgmist: (1) Määrusega (EL) nr 267/2012[2] jõustatakse meetmed, mis on sätestatud otsuses 2012/35/ÜVJP, millega muudeti otsust 2010/413/ÜVJP, mis käsitleb Iraani vastu suunatud piiravaid meetmeid[3]. (2) Keskkonna ning töötajate tervise ja turvalisuse kaitsmiseks on vaja sätestada, et liikmesriikide pädevad ametiasutused võivad võtta kõik meetmed, mida nad peavad vajalikuks, et tagada töötajate tervise ja turvalisuse ning keskkonnakaitsega seotud kohustuste täitmine. Kiireloomulistel juhtudel peaks liikmesriigil olema lubatud võtta selliseid meetmeid ilma ette teatamata, tingimusel et ta teavitab teisi liikmesriike ja komisjoni tagantjärele niipea kui võimalik. (3) Kui liikmesriik on andnud loetelus nimetatud isikule, üksusele või asutusele süsivesinike kasutamise loa enne, kui asjaomane isik, üksus või asutus loetellu kanti, võib selle liikmesriigi pädev asutus lubada erandeid määrusega (EL) nr 267/2012 kehtestatud teatavatest keeldudest, kui see on vajalik keskkonnakahju või litsentsi väärtuse püsiva kahjustamise ärahoidmiseks, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 267/2012 muudetakse järgmiselt. (1) Artikli 43 lõige 3 asendatakse järgmisega: „3. Asjaomane liikmesriik teavitab teisi liikmesriike ja komisjoni lõikes 1 nimetatud otsusest ja oma kavatsusest anda luba vähemalt kümme tööpäeva enne loa andmist. Juhul kui on oht keskkonnale ja/või töötajate tervisele ja turvalisusele Euroopa Liidus, mis nõuab kiiret meetmete võtmist, võib asjaomane liikmesriik anda loa ilma ette teatamata ning ta peab teavitama teisi liikmesriike ja komisjoni kolme tööpäeva jooksul pärast loa andmist.” (2) Lisatakse artikkel 43a järgmises sõnastuses: „Artikkel 43a 1. Artikli 17 lõike 2 punktis b osutatud Iraani isikute, üksuste või asutuste puhul, artikli 23 lõigetes 2 ja 3 osutatud Iraani isikute, üksuste või asutuste puhul, kui nendes viidatakse IX lisas nimetatud isikutele, üksustele või asutustele, ning artiklites 30 ja 35 loetletud isikute, üksuste või asutuste puhul võivad liikmesriikide pädevad asutused erandina artiklitest 8 ja 9 ning artikli 17 lõikest 1 anda neile sobivatel tingimustel loa süsivesinike uurimiseks või kasutamiseks Euroopa Liidus liikmesriigi poolt IX lisas loetletud isikule, üksusele või asutusele selliseks uurimiseks või kasutamiseks väljastatud litsentsi alusel, kui on täidetud järgmised tingimused: (a) litsents süsivesinike uurimiseks või kasutamiseks Euroopa Liidus on väljastatud enne IX lisas loetletud isiku, üksuse või asutuse loetellu kandmise kuupäeva; (b) loa andmine on vajalik selleks, et vältida keskkonnakahju Euroopa Liidus või litsentsi väärtuse püsivat kahjustamist, juhul kui liikmesriik teostab vastavalt kohaldatavale õigusele ajutiselt litsentsi ja/või seoses litsentseeritud tegevusega kasutatava torujuhtme või infrastruktuuri haldusjuhtimist. 2. Lõikes 1 sätestatud erandit kohaldatakse üksnes niikaua, kui vajalik, ja selle kehtivus ei ületa IX lisas loetletud isikule, üksusele või asutusele väljastatud litsentsi kehtivusaega. Juhul kui pädev asutus leiab, et on vajalik lepinguliste õiguste üleandmine või hüvituste maksmine, ei kehti erand üle 5 aasta. 3. Asjaomane liikmesriik teavitab teisi liikmesriike ja komisjoni oma kavatsusest anda luba vähemalt kümme tööpäeva enne loa andmist. Juhul kui on oht keskkonnale Euroopa Liidus, mis nõuab kiiret meetmete võtmist keskkonnakahju ärahoidmiseks, võib asjaomane liikmesriik anda loa ilma ette teatamata ning ta peab teavitama teisi liikmesriike ja komisjoni kolme tööpäeva jooksul pärast loa andmist.” (3) X lisa pealkirja on lisatud viide artiklile 43a. Artikkel 2 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 195, 27.7.2010, lk 39. [2] ELT L 88, 24.3.2012, lk 1. [3] ELT L 19, 24.1.2012, lk 22.